**Albion-luokka** on Britannian Kuninkaallisen laivaston kahden 2000-luvun alussa palvelukseen otetun maihinnousualuksen muodostama alusluokka, jotka korvasivat aiemmat Fearless-luokan alukset.

Suunnittelu
-----------

Luokan alukset ovat 176 metriä pitkiä, 28,9 metriä leveitä ja niiden syväys on 7,1 metriä. Normaaliuppouma on 14 000 tonnia ja täysin kuormattuna 21 000 tonnia, jolloin myös telakkakansi on täytetty vedellä. Miehistönä on 325 henkeä, minkä lisäksi aluksilla on tilat jopa 405 sotilaalle mukaan lukien ajoneuvot ja taisteluvälineet.

Voimanlähteenä on kaksi Wärtsilä Vasa 16V 32E -dieselgeneraattoria, jotka tuottavat virran kahdelle sähkömoottorille. Kumpikin sähkömoottori pyörittää omaa akselia. Alukset on varustettu keulaan asennetuilla vesisuihkuilla. Luokka on Britannian kuninkaallisen laivaston ensimmäinen täysin dieselsähköisellä voimansiirrolla varustettu alusluokka. Järjestelmä vähentää konehuoneenmiehistön kolmannekseen verrattuna edeltäneeseen Fearless-luokkaan. Alukset saavuttavat 18 solmun maksiminopeuden ja niiden toimintaetäisyys on 13 000 kilometriä.

Lentokannella on kaksi laskeutumispaikkaa Chinookin kokoiselle lentolaitteelle, mutta niitä ei ole varustettu hangaarein tai lentokalustovarastoin. Lentokannen alla on telakka- ja ajoneuvokannet. Ajoneuvokannella voidaan kuljettaa 31 suurta kuorma-autoa ja 36 pienempää ajoneuvoa tai kuusi Challenger 2 -panssarivaunua ja 30 miehistönkuljetusajoneuvoa. Telakkakannella voidaan kuljettaa neljä LCU Mk10 -maihinnousualusta, joista kukin kykenee siirtämään maihin jopa panssarivaunun. Lisäksi on aluksella on ripustimissa neljä LCVP Mk5 -maihinnousualusta, jotka kykenevät kuljettamaan 35 sotilasta tai kaksi kevyttä kuorma-autoa.

Ohjustorjuntaan aluksilla on 30 millimetrin Goalkeeper lähitorjuntajärjestelmät asennettuna kansirakenteiden etu- ja takaosaan. Näitä täydennetään kahdella 20 millimetrin tykillä. Suojaa lisäävät vielä Outfit DLJ -valemaalit, kahdeksan Seagnat -valemaalia sekä BAE Systemsin DLH -valemaali. Palvelukseenotettaessa aluksille oli kaksi Kelvin-Hughesin tyypin 1007/8 I-alueen merenkulku- ja ilmavalvontatutkaa. Ilma- ja merimaalien etsintään aluksilla on Selex Sensors and Airborne Systemsin tyypin 996 E/F-alueen tutka, jotka tullaan vuonna 2015 korvaamaan BAE Systems Maritime Servicesin Artisan 3D E/F-alueen tutkalla (tyyppi 997). Taistelunjohtojärjestelmänä on ADAWS 2000 ja ESM-järjestelmänä UAT/1-4.

Alukset
-------

Alukset tilattiin 18. heinäkuuta 1996.

**Albion-luokan maihinnousualukset**| Nimi | Telakka | Kölinlasku | Vesille | Palvelus | Huomautus |
| --- | --- | --- | --- | --- | --- |
| *HMS Albion* | BAE Systems Marine, Barrow-in-Furness | 23. toukokuuta 1998 | 9. maaliskuuta 2001 | 19. kesäkuuta 2003 | - |
| *HMS Bulwark* | BAE Systems Marine | 27. tammikuuta 2000 | 15. marraskuuta 2001 | 28. huhtikuuta 2005 | - |
|

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Albion class landing platform dock

Lähteet
-------

* Bush, Steve: *British Warships & Auxiliaries*. Cornwall: Maritime Books, 2003. ISBN 1-904459-00-5. (englanniksi)
* Hampshire, Edward: *British Amphibious Assault Ships - From Suez to the Falklands and the present day*. Osprey Publishing, 2019. ISBN 978-1-4728-3630-4. (englanniksi)

*Albion* -luokan maihinnousualukset

|  |
| --- |
| *HMS Albion* - *HMS Bulwark* |
| Edeltäjä: *HMS Ocean* – Seuraaja: ei |

### Viitteet

1. ↑  Hampshire 2019 s. 33
2. ↑  Bush, Steve s. 15

Aiheesta muualla
----------------

* Kuvia tai muita tiedostoja aiheesta **Albion-luokka (LPD)** Wikimedia Commonsissa

*Albion* -luokan maihinnousualukset

|  |
| --- |
| *HMS Albion* - *HMS Bulwark* |
| Edeltäjä: *HMS Ocean* – Seuraaja: ei |